               COMISIA EUROPEANĂ
            Bruxelles, 18.6.2020
            COM(2020) 240 final
            2020/0118(CNS)
            Propunere de
            DECIZIE A CONSILIULUI
            de autorizare a Portugaliei în vederea aplicării unei rate reduse a accizei pentru anumite produse alcoolice produse în regiunile autonome Madeira și Azore
            {SWD(2020) 108 final}

               EXPUNERE DE MOTIVE

               1.CONTEXTUL PROPUNERII

               Motivele și obiectivele propunerii

               Propunerea se referă la o decizie a Consiliului de înlocuire a actualei Decizii nr. 376/2014/UE a Consiliului din 12 iunie 2014
                  1
               , adoptată în temeiul articolului 349 din Tratatul privind funcționarea Uniunii Europene (TFUE). Acest articol permite luarea unor măsuri specifice pentru regiunile ultraperiferice ale UE, întrucât recunoaște că o serie de constrângeri persistente și combinate dăunează grav dezvoltării acestora și afectează situația lor economică și socială. Articolul permite luarea unor astfel de măsuri, cu condiția ca acestea să nu aducă atingere integrității și coerenței ordinii juridice a Uniunii, inclusiv pieței interne și politicilor comune. Actuala decizie autorizează Portugalia să aplice rate ale accizei reduse cu până la 75 % din ratele standard aplicate în Portugalia pentru romul și lichiorurile produse și consumate în Madeira și pentru lichiorurile și rachiul produse și consumate în Azore. Decizia actuală expiră la 31 decembrie 2020.

               Obiectivul acestei măsuri este de a compensa producătorii din regiunile ultraperiferice portugheze pentru dezavantajul concurențial cu care se confruntă, dezavantaj determinat de depărtare, insularitate, suprafața redusă, relieful și clima dificile și dependența economică de un număr redus de produse, factori care dăunează grav dezvoltării acestora. Ca urmare a acestor caracteristici, producătorii din regiunile ultraperiferice se confruntă cu costuri de producție mai ridicate decât omologii lor de pe continent.

               Având în vedere data de expirare a deciziei, Comisia Europeană a lansat un studiu extern pentru a evalua regimul actual, precum și impactul potențial al opțiunilor posibile pentru perioada de după 2020, inclusiv al opțiunii pe care se întemeiază prezenta propunere.

               Prezenta propunere presupune reînnoirea derogării până în 2027, extinderea acesteia pentru a acoperi vânzările de rom produs pe plan local pe piața din Azore cu menținerea ratei de reducere la 75 % și, de asemenea, extinderea acesteia pentru a prevedea o reducere cu 50 % a ratei accizei la vânzările tuturor produselor acoperite pe piața din Portugalia continentală.

               Coerența cu dispozițiile în vigoare în domeniul de politică

               Comunicarea din 2017 a Comisiei privind un parteneriat strategic consolidat și reînnoit cu regiunile ultraperiferice ale UE
                  2
                a constatat faptul că regiunile ultraperiferice continuă să se confrunte cu provocări importante, multe dintre ele fiind permanente. Comunicarea prezintă abordarea Comisiei în ceea ce privește sprijinirea acestor regiuni în punerea în valoare a atuurilor lor unice și în identificarea de către acestea a unor sectoare noi de creștere care să permită creșterea economică și crearea de locuri de muncă.

               În acest context, obiectivul prezentei propuneri este de a sprijini regiunile ultraperiferice portugheze în punerea în valoare a atuurilor lor, pentru a permite creșterea locală și crearea de locuri de muncă într-un sector specific – alcoolul. Prezenta propunere completează Programul de opțiuni specifice pentru zonele îndepărtate și insulare (POSEI)
                  3
               , care vizează sprijinirea sectorului primar și a producției de materii prime.

               Coerența cu alte politici ale Uniunii

               Propunerea este în concordanță cu Strategia privind piața unică din 2015
                  4
               , în cadrul căreia Comisia își propune să realizeze o piață unică mai aprofundată și mai echitabilă care să aducă beneficii tuturor părților interesate. Unul dintre obiectivele măsurii propuse este reducerea costurilor suplimentare cu care se confruntă întreprinderile din regiunile ultraperiferice, costuri care împiedică participarea deplină a acestora pe piața unică. Date fiind volumele limitate de producție implicate, nu se preconizează un impact negativ asupra bunei funcționări a pieței unice.

               2.TEMEIUL JURIDIC, SUBSIDIARITATEA ȘI PROPORȚIONALITATEA

                        Temeiul juridic

                        Temeiul juridic este articolul 349 din TFUE. Această dispoziție permite Consiliului să adopte măsuri specifice care adaptează condițiile de aplicare a tratatelor în regiunile ultraperiferice ale UE.

                        Principiul subsidiarității

                        Numai Consiliul are autoritatea de a adopta, în temeiul articolului 349 din TFUE, măsuri specifice în scopul adaptării aplicării tratatelor în regiunile ultraperiferice ale UE, inclusiv a politicilor comune, din cauza constrângerilor permanente care afectează situația economică și socială a acestor regiuni. Același lucru este valabil pentru autorizarea derogărilor de la articolul 110 din TFUE. Prin urmare, propunerea de decizie a Consiliului respectă principiul subsidiarității.

                        Principiul proporționalității

                        Prezenta propunere respectă principiile proporționalității, astfel cum sunt prevăzute la articolul 5 alineatul (4) din Tratatul privind Uniunea Europeană. Modificările propuse nu depășesc ceea ce este necesar pentru a aborda aspectele în cauză și, astfel, pentru a realiza obiectivele din tratat de asigurare a unei funcționări bune și eficiente a pieței interne.

                        În special, extinderea propusă a ratelor reduse în Portugalia continentală ar spori competitivitatea producătorilor din regiunile ultraperiferice portugheze, cu efecte negative limitate în ceea ce privește pierderile de venituri și sarcinile administrative și i-ar plasa pe picior de egalitate cu producătorii de produse similare din Portugalia continentală.

                        Alegerea instrumentului

                        Se propune înlocuirea Deciziei nr. 376/2014/UE a Consiliului cu o decizie a Consiliului.

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               Evaluarea ex-post a legislației existente

               Studiul extern a concluzionat că producătorii din regiunile ultraperiferice continuă să se confrunte cu costuri de producție mai ridicate decât omologii lor de pe continent, care sunt, în prezent, compensate prin reducerea accizei. Mai mult, studiul a identificat următoarele două probleme apărute de la adoptarea deciziei actuale.

               În primul rând, studiul extern constată că romul este, în prezent, produs în Insulele Azore, dar nu este inclus în regimul actual. Cu toate acestea, regimul acoperă romul produs în Madeira, ceea ce determină apariția unor condiții de concurență inechitabile între producătorii de rom din cele două regiuni ultraperiferice. În al doilea rând, studiul constată că, pe lângă producția adăugată de rom din Insulele Azore, producția de rom din Madeira este în creștere și, din cauza pieței limitate din regiunile ultraperiferice, nu toată cantitatea de rom poate fi vândută pe plan local. Costurile suplimentare de acces pe piața din Portugalia continentală constituie un obstacol pentru acești producători și, în consecință, romul este depozitat contra cost.

               Consultări cu părțile interesate

               În cadrul studiului extern care sprijină analiza regimului actual, s-au primit răspunsuri prin intermediul chestionarelor, al interviurilor și al discuțiilor din partea serviciilor relevante ale Comisiei Europene, a autorităților portugheze, a producătorilor din cele două regiuni ultraperiferice și a distribuitorilor portughezi. Deși contractantul extern a depus eforturi deosebite, nu s-au primit răspunsuri din partea producătorilor de pe continent sau a societății civile.

               Evaluarea impactului

               Inițiativa este elaborată ca un exercițiu format din etape succesive: o evaluare ex-post a regimului actual urmată îndeaproape de o evaluare prospectivă. O astfel de evaluare a impactului potențial al continuării și eventual al schimbării regimului existent a fost stabilită într-un document analitic, inclusiv într-o anexă de evaluare. Acest document se bazează pe un studiu extern și pe informațiile furnizate de statul membru.

               4.IMPLICAȚII BUGETARE

               Propunerea nu are implicații asupra bugetului Uniunii Europene, întrucât veniturile din accize ajung în întregime în bugetul statelor membre.

               5.ALTE ELEMENTE

               Planuri de punere în aplicare și mecanisme de monitorizare, evaluare și raportare

               Autoritățile portugheze și Comisia vor avea rolul de a monitoriza punerea în aplicare și funcționarea derogării, astfel cum s-a întâmplat până în prezent.

               Portugaliei i se va solicita să prezinte un raport de monitorizare până la 30 septembrie 2025 pentru perioada 2019-2024. Acest raport de monitorizare va include următoarele elemente:

               ·informații privind costurile suplimentare asociate producției;

               ·distorsiunile economice și impactul asupra pieței;

               ·informații pentru evaluarea eficacității, a eficienței și a coerenței cu alte politici ale UE;

               ·informații privind relevanța continuă și valoarea adăugată europeană a noii legislații.

               Exercițiul de raportare ar trebui, de asemenea, să vizeze colectarea de informații din partea tuturor părților interesate relevante cu privire la nivelul și evoluția costurilor lor suplimentare de producție, a costurilor de asigurare a conformității și a oricărei situații de denaturare a pieței.

               Pentru a se asigura că informațiile colectate de autoritățile portugheze conțin datele de care Comisia are nevoie pentru a lua o decizie în cunoștință de cauză cu privire la validitatea și viabilitatea sistemului în viitor, Comisia va elabora orientări specifice cu privire la informațiile solicitate. Orientările vor fi, în măsura posibilului, comune cu alte sisteme similare aplicabile regiunilor ultraperiferice ale UE, reglementate de o legislație similară.

               Acest lucru va permite Comisiei să evalueze dacă motivele care au justificat acordarea derogării continuă să existe, dacă avantajul fiscal acordat de Portugalia este în continuare proporțional și dacă sunt posibile măsuri alternative la un sistem de derogare fiscală, ținând seama de dimensiunea internațională a acestora.

               Structura și datele solicitate în raportul de monitorizare sunt anexate la propunere în anexa 1.

               Explicații detaliate cu privire la dispozițiile specifice ale propunerii

               Această parte nu se aplică, deoarece articolele sunt explicite.

               2020/0118 (CNS)

               Propunere de

               DECIZIE A CONSILIULUI

               de autorizare a Portugaliei în vederea aplicării unei rate reduse a accizei pentru anumite produse alcoolice produse în regiunile autonome Madeira și Azore

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 349,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Parlamentului European
                  5
               ,

               hotărând în conformitate cu o procedură legislativă specială,

               întrucât:

               (1)Decizia nr. 376/2014/UE a Consiliului
                  6
                a autorizat Portugalia să aplice o rată redusă a accizei pentru romul și lichiorurile produse și consumate pe plan local în regiunea autonomă Madeira și pentru lichiorurile și rachiul produse și consumate pe plan local în regiunea autonomă Azore, rată care poate fi mai mică decât rata minimă a accizei stabilită prin Directiva 92/84/CEE a Consiliului
                  7
               , dar nu cu mai mult de 75 % sub nivelul național standard al accizei la alcool.

               (2)În februarie 2019, autoritățile portugheze au solicitat Comisiei să prezinte o propunere de decizie a Consiliului privind prelungirea, în aceleași condiții, a perioadei de aplicare a autorizării prevăzute în Decizia nr. 376/2014/UE, precum și privind extinderea domeniului de aplicare geografic la Portugalia continentală cu o reducere mai limitată, pentru încă șapte ani, de la 1 ianuarie 2021 până la 31 decembrie 2027.

               (3)Producătorii din regiunile autonome Madeira și Azore întâmpină dificultăți în ceea ce privește accesul pe piețele din afara acestor regiuni, iar piețele regionale și locale sunt singurele puncte posibile pentru vânzarea anumitor produse alcoolice. Acești producători se confruntă cu costuri suplimentare deoarece materiile prime de origine agricolă sunt mai scumpe decât în condiții normale de producție, din cauza dimensiunii reduse, a naturii fragmentare și a mecanizării scăzute a exploatațiilor agricole. De asemenea, producția rezultată din prelucrarea trestiei de zahăr este mai scăzută decât în alte regiuni ultraperiferice din cauza reliefului, a climei, a solului și a producției artizanale. Mai mult, transportul către insule al anumitor materii prime și materiale de ambalare care nu sunt produse pe plan local generează costuri suplimentare.

               (4)În cazul Insulelor Azore, insularitatea este dublă, deoarece regiunea este alcătuită dintr-un grup de insule răspândite pe o suprafață întinsă. Transportul în aceste regiuni insulare și îndepărtate crește și mai mult costurile suplimentare. Acest lucru este valabil și în cazul deplasărilor și al expedierilor necesare spre continent. De asemenea, depozitarea produselor finite presupune și ea costuri suplimentare, deoarece consumul local nu absoarbe întreaga producția, în special producția de rom. Dimensiunea redusă a pieței regionale crește costurile unitare, în special prin relația nefavorabilă dintre costurile fixe și producție. În fine, producătorii în cauză suportă totodată și costuri suplimentare suportate în general de economiile locale, cu precădere costurile crescute ale forței de muncă și ale energiei.

               (5)Producția de rom a crescut ca urmare a creșterii producției de trestie de zahăr. Deși o parte din cantitatea de rom este maturată sau utilizată ca bază pentru lichioruri, cantitățile de rom nevândute sunt depozitate cu un cost care majorează și mai mult costurile suplimentare pentru producători. Ca urmare a costurilor suplimentare, producătorii din regiunile autonome Madeira și Azore nu pot concura cu producători din afara acestor regiuni din cauza unui preț mai ridicat al produsului final și, prin urmare, nu pot beneficia de acces pe alte piețe. Accesul pe piața din Portugalia continentală cu rate reduse ale accizei ar contribui la soluționarea problemei.

               (6)Pentru a evita afectarea gravă a dezvoltării regiunilor autonome Madeira și Azore și pentru a menține industria alcoolului și locurile de muncă pe care le oferă în aceste regiuni, este necesar să se reînnoiască și să se extindă domeniul de aplicare al autorizării prevăzute în Decizia nr. 376/2014/UE.

               (7)Decizia nr. 376/2014/UE se aplică până la 31 decembrie 2020. Din motive de claritate, este necesară adoptarea unei noi decizii de autorizare a Portugaliei în vederea aplicării unei rate reduse a accizei în regiunile autonome Madeira și Azore.

               (8)Întrucât avantajul fiscal nu depășește ceea ce este necesar pentru compensarea costurilor suplimentare și deoarece volumele aflate în joc rămân modeste și avantajul fiscal este limitat la consumul din regiunile autonome Madeira și Azore și Portugalia continentală, măsura nu aduce atingere integrității și coerenței ordinii juridice a Uniunii.

               (9)Pentru a permite Comisiei să evalueze dacă mai sunt sau nu îndeplinite condițiile care au justificat acordarea autorizării, Portugalia ar trebui să prezinte Comisiei un raport de monitorizare până la 30 septembrie 2025.

               (10)Prezenta decizie nu aduce atingere eventualei aplicări a articolelor 107 și 108 din TFUE,

               ADOPTĂ PREZENTA DECIZIE:

               Articolul 1

               Prin derogare de la articolul 110 din TFUE, Portugalia este autorizată să aplice o rată a accizei inferioară ratei integrale pentru alcool prevăzute la articolul 3 din Directiva 92/84/CEE în regiunea autonomă Madeira pentru romul și lichiorurile produse și consumate pe plan local și în regiunea autonomă Azore pentru romul, lichiorurile și rachiul produse și consumate pe plan local.

               Articolul 2

               Prin derogare de la articolul 110 din TFUE, Portugalia este autorizată să aplice o rată a accizei inferioară ratei integrale pentru alcool prevăzute la articolul 3 din Directiva 92/84/CEE pentru romul și lichiorurile produse în regiunea autonomă Madeira în cazul în care sunt consumate în Portugalia continentală și pentru romul, lichiorurile și rachiul produse în regiunea autonomă Azore în cazul în care sunt consumate în Portugalia continentală.

               Articolul 3

               În Madeira, autorizarea prevăzută la articolele 1 și 2 se limitează la următoarele produse:

               (a) până la 24 mai 2021, la romul definit la punctul 1 din anexa II la Regulamentul (CE) nr. 110/2008 al Parlamentului European și al Consiliului
                  8
               , având indicația geografică „Rum da Madeira” menționată la punctul 1 din anexa III la regulamentul respectiv, și din 25 mai 2021, la romul definit la punctul 1 din anexa I la Regulamentul (UE) 2019/787 al Parlamentului European și al Consiliului
                  9
               , având indicația geografică „Rum da Madeira”;

               (b) până la 24 mai 2021, la lichiorurile și „crème de” definite la punctele 32 și, respectiv, 33 din anexa II la Regulamentul (CE) nr. 110/2008, produse din fructe sau plante regionale, și din 25 mai 2021, la lichiorurile și „crème de” definite la punctele 33 și, respectiv, 34 din anexa I la Regulamentul (UE) 2019/787, produse din fructe sau plante regionale;

               În Insulele Azore, autorizarea prevăzută la articolele 1 și 2 se limitează la următoarele produse:

               (b) până la 24 mai 2021, la romul definit la punctul 1 din anexa II la Regulamentul (CE) nr. 110/2008, produs din trestie de zahăr regională, și din 25 mai 2021, la romul definit la punctul 1 din anexa I la Regulamentul (UE) 2019/787, produs din trestie de zahăr regională;

               (b) până la 24 mai 2021, la lichiorurile și „crème de” definite la punctele 32 și, respectiv, 33 din anexa II la Regulamentul (CE) nr. 110/2008, produse din fructe sau materii prime regionale, și din 25 mai 2021, la lichiorurile și „crème de” definite la punctele 33 și, respectiv, 34 din anexa I la Regulamentul (UE) 2019/787, produse din fructe sau materii prime regionale;

               (c) până la 24 mai 2021, la rachiul de vin sau de tescovină, având caracteristicile și calitățile definite la punctele 4 și 6 din anexa II la Regulamentul (CE) nr. 110/2008, și din 25 mai 2021, la rachiul de vin sau de tescovină, având caracteristicile și calitățile definite la punctele 4 și 6 din anexa I la Regulamentul (UE) 2019/787.

               Articolul 4

               Rata redusă a accizei aplicabilă produselor menționate la articolul 1 din prezenta decizie poate fi inferioară ratei minime a accizei la alcool prevăzute în Directiva 92/84/CEE, dar nu poate scădea cu mai mult de 75 % sub nivelul național standard al accizei la alcool.

               Articolul 5

               Rata redusă a accizei aplicabilă produselor menționate la articolul 2 din prezenta decizie poate fi inferioară ratei minime a accizei la alcool prevăzute în Directiva 92/84/CEE, dar nu poate scădea cu mai mult de 50 % sub nivelul național standard al accizei la alcool.

               Articolul 6

               Portugalia prezintă Comisiei, până cel târziu la 30 septembrie 2025, un raport de monitorizare pentru a-i permite acesteia să evalueze dacă mai sunt sau nu îndeplinite condițiile care au justificat acordarea autorizării prevăzute la articolele 1 și 2. Raportul de monitorizare conține informațiile prevăzute în anexă.

               Articolul 7

               Prezenta decizie se aplică de la 1 ianuarie 2021 până la 31 decembrie 2027.

               Articolul 8

               Prezenta decizie se adresează Republicii Portugheze.

               Adoptată la Bruxelles,

                     Pentru Consiliu,

                     Președintele

                     (1)

                  Decizia nr. 376/2014/UE a Consiliului din 12 iunie 2014 de autorizare a Portugaliei în vederea aplicării unei rate reduse a accizei pentru romul și lichiorurile produse și consumate pe plan local în regiunea autonomă Madeira și pentru lichiorurile și rachiul produse și consumate pe plan local în regiunea autonomă Azore
                  .

                     (2)

                        COM(2017) 623 final.

                     (3)

                        Regulamentul (UE) nr. 228/2013 al Parlamentului European și al Consiliului din 13 martie 2013.

                     (4)

                        Comunicarea Comisiei către Parlamentul European, Consiliu,Comitetul Economic și Social European și Comitetul Regiunilor –Ameliorarea pieței unice: mai multeoportunități pentru cetățeni și pentru întreprinderi [COM(2015) 550 final], p. 4.

                     (5)

                        JO C XXX, XXX, p. XXX.

                     (6)

                        Decizia nr. 376/2014/UE a Consiliului din 12 iunie 2014 de autorizare a Portugaliei în vederea aplicării unei rate reduse a accizei pentru romul și lichiorurile produse și consumate pe plan local în regiunea autonomă Madeira și pentru lichiorurile și rachiul produse și consumate pe plan local în regiunea autonomă Azore (
                  JO L 182, 21.6.2014, p. 1
                  ).

                     (7)

                        Directiva 92/84/CEE a Consiliului din 19 octombrie 1992 privind apropierea ratelor accizelor la alcool și băuturi alcoolice (
                  JO L 316, 31.10.1992, p. 29
                  ).

                     (8)

                        Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (
                  JO L 39, 13.2.2008, p. 16
                  ).

                     (9)

                        Regulamentul (UE) 2019/787 al Parlamentului European și al Consiliului din 17 aprilie 2019 privind definirea, descrierea, prezentarea și etichetarea băuturilor spirtoase, utilizarea denumirilor băuturilor spirtoase în prezentarea și etichetarea altor produse alimentare, protecția indicațiilor geografice ale băuturilor spirtoase, utilizarea alcoolului etilic și a distilatelor de origine agricolă în băuturile alcoolice, și de abrogare a Regulamentului (CE) nr. 110/2008 (JO L 130, 17.5.2019, p. 1).

    ---documentbreak---

               COMISIA EUROPEANĂ
            Bruxelles, 18.6.2020
            COM(2020) 240 final
            ANEXĂ
            la
            Propunerea de decizie a Consiliului
            de autorizare a Portugaliei în vederea aplicării unei rate reduse a accizei pentru anumite produse alcoolice produse în regiunile autonome Madeira și Azore
            {SWD(2020) 108 final}

               ANEXĂ

               Informații care trebuie incluse în raportul de monitorizare menționat la articolul 6

               1.Costuri suplimentare estimate. Se furnizează informații pentru fiecare produs care beneficiază de rata redusă a accizei. Autoritățile portugheze completează tabelul 1 cu cel puțin următoarele informații, în cazul în care sunt disponibile astfel de informații. Informațiile furnizate în tabel sunt suficiente pentru a stabili dacă există costuri suplimentare, care măresc costul produselor fabricate pe plan local în comparație cu produsele fabricate în altă parte.

               Tabelul 1.

                        MADEIRA (euro)

                        INSULELE AZORE (euro)

                        Note2

                        Prețul trestiei de zahăr (per 100 kg)

                        Prețul fructelor pasiunii (per 100 kg)

                        Prețul lămâilor verzi „lime” (per 100 kg)

                        Prețul alcoolului (per hlap3 – fără taxe)

                        Costurile de transport (per kg)

                        Alte costuri1

               Note la tabel:

               1. Furnizați informații privind costurile legate de apă, energie și deșeuri, costurile survenite în cazul în care există mai multe unități și alte costuri relevante.

               2. Furnizați informații privind toate specificațiile și clarificările care stau la baza metodelor de calcul.

               3. Hectolitri de alcool pur.

               2.Alte subvenții. Autoritățile portugheze completează tabelul 2 pentru fiecare regiune, menționând toate celelalte măsuri de ajutor și de sprijin care abordează cheltuielile suplimentare de funcționare ale operatorilor economici legate de statutul de regiuni ultraperiferice al insulelor Madeira și Azore.

               Tabelul 2.

                        Măsură de ajutor/sprijin1

                        Perioadă2

                        Sectorul-țintă3

                        Valoarea bugetului în EUR4

                        Cheltuieli anuale, în EUR (2019-2024)5

                        Ponderea din buget care poate fi atribuită compensării costurilor suplimentare6

                        Număr estimat de întreprinderi beneficiare7

                        Note8

                        [listă]

               Note la tabel:

               (1)Furnizați denumirea și tipul de măsură.

               (2)Furnizați informații privind anii vizați de măsură.

               (3)Furnizați informații doar privind măsurile orientate către sector.

               (4)Furnizați informații privind bugetul general al măsurii și privind sursele de finanțare.

               (5)Furnizați informații privind cheltuielile efective suportate an de an în perioada de monitorizare (2019-2024), în cazul în care sunt disponibile.

               (6)Furnizați o estimare aproximativă, în % din bugetul general.

               (7)Furnizați o estimare aproximativă, atunci când este posibil.

               (8)Furnizați observații și clarificări.

               3.Impactul asupra bugetului public. Autoritățile portugheze completează tabelul 3 furnizând suma totală estimată (în EUR) a impozitului neperceput din cauza impozitării diferențiate aplicate.

               Tabelul 3.

                        2019

                        2020

                        2021

                        2022

                        2023

                        2024

                        Venit fiscal neîncasat

               4.Impactul asupra performanței economice generale. Autoritățile portugheze completează tabelul 4 pentru fiecare regiune, furnizând orice informație care demonstrează impactul accizei reduse asupra dezvoltării socioeconomice a regiunilor. Indicatorii prevăzuți în tabel se referă la performanța sectorului sprijinit în raport cu performanța generală a economiei regiunilor Madeira și Azore. În cazul în care unii indicatori nu sunt disponibili, se includ date alternative de raportare cu privire la impactul asupra performanței economice generale care permit analiza impactului socioeconomic.

               Tabelul 4.

                        Anul2

                        2019

                        2020

                        2021

                        2022

                        2023

                        2024

                        Note3

                        Valoare adăugată brută la nivel regional

                        -În sectorul sprijinit1

                        Rata generală de ocupare a forței de muncă la nivel regional

                        -În sectorul sprijinit1

                        Numărul de producători activi

                        -În sectorul sprijinit1

                        Indicele nivelului prețurilor – Portugalia continentală

                        Indicele nivelului prețurilor în regiune

                        Numărul de turiști în regiune

               Note la tabel:

               (9)Furnizați informații privind producătorii de rom, lichioruri și rachiu.

               (10)S-ar putea să nu fie disponibile informații pentru toți anii menționați.

               (11)Furnizați observații și clarificări considerate relevante.

               5.Specificații cu privire la regim. Autoritățile portugheze completează tabelul 5 pentru fiecare produs și pentru fiecare dintre cele două regiuni, Madeira și Azore.

               Tabelul 5.

                        Cantitate (în hlap1)

                        2019

                        2020

                        2021

                        2022

                        2023

                        2024

                        Producția de lichioruri

                        Producția de rachiu

                        Producția de rom

                        Lichioruri expediate în Portugalia continentală

                        Lichioruri expediate către alte state membre

                        Lichioruri exportate în țări terțe

                        Rachiu expediat în Portugalia continentală

                        Rachiu expediat către alte state membre

                        Rachiu exportat în țări terțe

                        Rom expediat în Portugalia continentală

                        Rom expediat către alte state membre

                        Rom exportat în țări terțe

               Note la tabel:

               1.
                     Hectolitri de alcool pur.

               6.Nereguli. Autoritățile portugheze furnizează informații cu privire la orice anchetă privind neregulile de ordin administrativ, în special privind evaziunea fiscală sau contrabanda, în contextul aplicării autorizării. De asemenea, acestea furnizează informații detaliate, inclusiv cel puțin informații cu privire la natura cazului, valoare și perioadă.

               7.Reclamații. Autoritățile portugheze furnizează informații cu privire la faptul dacă autoritățile locale, regionale sau naționale au primit reclamații cu privire la aplicarea autorizării, fie din partea beneficiarilor, fie din partea entităților nebeneficiare.


               COMISIA EUROPEANĂ
            Bruxelles, 22.6.2020
            COM(2020) 254 final
            2020/0121(NLE)
            Propunere de
            DECIZIE A CONSILIULUI
            privind încheierea acordului de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, pentru a ține seama de aderarea Statului Independent Samoa și de viitoarele aderări ale altor state insulare din Pacific

               EXPUNERE DE MOTIVE

               1.CONTEXTUL PROPUNERII

               1.1.Motivele și obiectivele propunerii

               Propunerea de decizie a Consiliului anexată constituie instrumentul juridic care permite încheierea acordului de modificare a Acordului interimar de parteneriat economic dintre Uniunea Europeană, pe de o parte, și statele din Pacific, pe de altă parte, pe de altă parte, în temeiul articolului 218 alineatul (6) din TFUE.

               La 12 iunie 2002, Consiliul a autorizat Comisia să deschidă negocieri în vederea încheierii unor acorduri de parteneriat economic (APE) cu țările ACP.

               La 30 iulie 2009, Uniunea a semnat Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte (denumit în continuare „acordul”), care stabilește un cadru pentru un acord de parteneriat economic
                  1
               . Acordul vizează:

               (a)să permită statelor din Pacific să beneficieze de un acces îmbunătățit pe piață oferit de UE;

               (b)să promoveze dezvoltarea durabilă și integrarea progresivă a statelor din Pacific în economia mondială;

               (c)să stabilească o zonă de liber schimb între părți pe baza interesului comun și să îndeplinească acest obiectiv prin liberalizarea progresivă a comerțului într-o manieră conformă cu normele OMC aplicabile și cu principiul asimetriei, luând în considerare necesitățile specifice și limitările de capacitate ale statelor din Pacific în ce privește nivelul și calendarul angajamentelor asumate;

               (d)să instituie mecanismele adecvate de soluționare a litigiilor și

               (e)să instituie proceduri instituționale adecvate.

               Papua-Noua Guinee și Republica Fiji aplică acordul în mod provizoriu de la 20 decembrie 2009 și, respectiv, de la 28 iulie 2014.

               Articolul 80 din acord prevede posibilitatea aderării la acord a altor insule din Pacific, pe baza transmiterii unei oferte de acces la piață care respectă dispozițiile articolului XXIV din Acordul GATT 1994. În consecință, Statul Independent Samoa a aderat la acord la 21 decembrie 2018
                  2
                și l-a aplicat cu titlu provizoriu de la 31 decembrie 2018. Părțile desfășoară proceduri pentru aderarea la acord a Insulelor Solomon și a Regatului Tonga care și-au manifestat interesul în acest sens.

               În urma aderării Statului Independent Samoa, este necesar să se modifice acordul pentru a include această țară ca parte la acord. Modificări tehnice similare ale acordului vor fi necesare de fiecare dată când un nou stat insular din Pacific aderă la acord.

               1.2Comitetul pentru comerț al APE

               Articolul 68 din acord instituie un comitet pentru comerț compus din reprezentanți ai părților (UE și statele din Pacific).

               Comitetul pentru comerț gestionează toate aspectele necesare pentru punerea în aplicare a acordului. În executarea atribuțiilor sale, comitetul pentru comerț poate:

               (a)să instituie și să supervizeze orice comitet sau organism special necesar pentru punerea în aplicare a acordului;

               (b)să se reunească în orice moment convenit de părți;

               (c)să analizeze orice aspecte din prezentul acord și să întreprindă acțiuni corespunzătoare în exercitarea atribuțiilor sale și

               (d)să ia decizii sau să formuleze recomandări în cazurile prevăzute în acord.

                  Articolul 78 (clauza de revizuire) prevede că Comitetul pentru comerț poate revizui acordul, punerea lui în aplicare, funcționarea lui și modul lui de acțiune în cazul în care e necesar și poate adresa părților sugestii corespunzătoare în vederea modificării lui.

               Rezultatul celei de a șasea și al celei de a șaptea reuniuni a comitetului pentru comerț

               La 24 octombrie 2018, părțile la acord (UE, Papua-Noua Guinee, Fiji) și Statul Independent Samoa, Insulele Solomon și Tonga, în calitate de observatori, au făcut schimb de opinii privind domeniul de aplicare și procedura de introducere a modificărilor tehnice la acord, care sunt necesare în urma unei aderări.

               Părțile au limitat domeniul de aplicare al modificărilor la includerea unui stat aderent din Pacific ca parte la acord și la adăugarea ofertei sale de acces pe piață la anexa II la acord (taxe vamale aplicate produselor originare din partea UE). În ceea ce privește procedura, părțile au precizat că, în prezent, comitetul pentru comerț nu are competența de a introduce astfel de modificări (temeiul juridic în temeiul acordului nu este suficient). Părțile au făcut schimb de opinii cu privire la următoarele trei opțiuni procedurale.

               Opțiunea 1 – Să se considere că modificările în cauză sunt introduse în mod implicit în acord ca urmare a unei aderări (articolul 80); prin urmare, nu este necesar ca acestea să fie introduse în mod expres printr-o procedură specifică.

               Opțiunea 2 – Comitetul pentru comerț ar putea face o declarație cu privire la modul de a citi acordul în urma unei aderări, în ceea ce privește modificările tehnice necesare. Articolul 68 alineatul (4) litera (c) furnizează temeiul juridic al unei astfel de declarații.

               Opțiunea 3 – Părțile ar putea modifica articolul 80 din acord pentru a conferi comitetului pentru comerț competența de a adopta deciziile necesare în lumina unei noi aderări.

               Comitetul pentru comerț a convenit că opțiunea 3 ar oferi securitate juridică și s-a angajat să recomande părților să modifice articolul 80 în consecință. În urma celei de a șaptea reuniuni din 3-4 octombrie 2019, comitetul pentru comerț a adoptat o recomandare în acest scop, în urma poziției care urmează să fie adoptată în numele Uniunii (Decizia (UE) 2019/1707 a Consiliului din 17 iunie 2019, JO L 260, 11.10.2019, p. 45).

               1.3.Coerența cu dispozițiile existente în domeniul de politică vizat

               Propunerea pune în aplicare Acordul de parteneriat dintre membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte („Acordul de parteneriat ACP-UE” sau „Acordul de la Cotonou”)
                  3
               , care constituie temeiul juridic pentru Acordul interimar de parteneriat.

               Aderarea altor state din Pacific la acord consolidează cadrul juridic al relațiilor comerciale ale UE cu țările partenere, facilitează comerțul reciproc și inserția în economia mondială. Statele respective sunt incluse, astfel, în regimul normelor și instituțiilor comune stabilite de acord.

               1.4.Coerența cu alte politici ale Uniunii

               Acordul este un acord comercial orientat spre dezvoltare, care extinde accesul asimetric pe piață la noile state care aderă și le permite să protejeze de liberalizare sectoarele sensibile, oferind, în același timp, un număr mare de garanții și o clauză privind protecția industriilor incipiente. Acordul conține, de asemenea, dispoziții privind regulile de origine care facilitează exporturile lor în UE. Acordul conține dispoziții privind dezvoltarea durabilă (articolul 3), prin care părțile reafirmă că obiectivul dezvoltării durabile face parte integrantă din dispozițiile respectivului acord, în conformitate cu obiectivele și principiile generale prevăzute în Acordul de la Cotonou și, în special, cu angajamentul general de a reduce și, în cele din urmă, de a eradica sărăcia într-un mod care să fie coerent cu obiectivele în materie de dezvoltare durabilă. Aceste dispoziții contribuie la obiectivul coerenței politicilor în favoarea dezvoltării și sunt conforme cu articolul 208 alineatul (2) din TFUE.

               2.ELEMENTELE JURIDICE ALE PROPUNERII

               2.1.Temei juridic

               Temeiul juridic al prezentei decizii a Consiliului este Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (6) litera (a) punctul (v).

               2.2.Subsidiaritate (în cazul competențelor neexclusive)

               Conform articolului 3 din TFUE, politica comercială comună este definită ca fiind o competență exclusivă a Uniunii.

               2.3.Proporționalitatea

               Prezenta propunere este necesară pentru punerea în aplicare a angajamentelor internaționale ale Uniunii, astfel cum sunt prevăzute în Acordul de parteneriat ACP-UE, în special pentru a încheia noi acorduri comerciale compatibile cu OMC, eliminând treptat barierele în calea comerțului dintre părți și consolidând cooperarea în toate domeniile relevante pentru comerțul cu statele din Pacific.

               2.4.Alegerea instrumentului

               Nu există un alt instrument juridic care ar putea fi folosit în scopul realizării obiectivului exprimat în prezenta propunere.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               3.1.Evaluarea impactului

               Între 2003 și 2007, s-a desfășurat o evaluare a impactului asupra dezvoltării durabile în cazul acordurilor de parteneriat economic dintre UE și ACP. Termenii de referință ai acestui proiect au fost publicați de Comisia Europeană în 2002, în cadrul unei proceduri competitive de ofertare. Ca urmare a acestei proceduri de ofertare, în august 2002, a fost atribuit PwC Franța un contract-cadru cu o durată de cinci ani. Un proiect al raportului final al evaluării impactului asupra dezvoltării durabile a fost prezentat părților interesate din Europa cu ocazia dialogului UE cu reprezentanții societății civile, organizat de Comisia Europeană la 23 martie 2007 la Bruxelles, Belgia.

               3.2.Adecvarea reglementărilor și simplificarea

                  Aprobarea modificării acordului nu face obiectul procedurilor REFIT; ea nu implică niciun cost pentru IMM-urile din Uniune și nu ridică nicio problemă din punctul de vedere al mediului digital.

               3.3.Drepturi fundamentale

                  Propunerea nu are consecințe asupra protecției drepturilor fundamentale în Uniune.

               4.IMPLICAȚIILE BUGETARE

                  Decizia propusă nu are implicații bugetare.

               5.ALTE ELEMENTE

               5.1.Explicații detaliate cu privire la dispozițiile specifice ale propunerii

               Articolele 1 și 2 din propunere autorizează încheierea și notificarea, în numele Uniunii, a modificărilor la acord enumerate în anexa la decizie.

               Articolul 3 precizează că încheierea modificărilor acordului nu trebuie interpretată în sensul că ar conferi drepturi sau ar impune obligații care pot fi invocate direct în fața instanțelor judecătorești ale Uniunii Europene sau ale statelor membre.

               Articolul 4 stabilește data intrării în vigoare a deciziei.

               2020/0121 (NLE)

               Propunere de

               DECIZIE A CONSILIULUI

               privind încheierea acordului de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, pentru a ține seama de aderarea Statului Independent Samoa și de viitoarele aderări ale altor state insulare din Pacific

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (6) al doilea paragraf litera (a) punctul (v),

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)La 12 iunie 2002, Consiliul a autorizat Comisia să înceapă negocierile în vederea încheierii unor acorduri de parteneriat economic cu membrii grupului statelor din Africa, Zona Caraibilor și Pacific
                  4
               .

               (2)Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte
                  5
                (denumit în continuare „Acordul interimar de parteneriat”), care stabilește un cadru pentru un acord de parteneriat economic, semnat la Londra la 30 iulie 2009 a fost aplicat cu titlu provizoriu de Papua-Noua Guinee și de Republica Fiji de la 20 decembrie 2009 și, respectiv, de la 28 iulie 2014.

               (3)Articolul 80 din acord conține dispoziții privind aderarea altor state din Pacific. Prin Decizia (UE) 2018/1908 din 6 decembrie 2018
                  6
               , Consiliul a aprobat aderarea Statului Independent Samoa la acord. Statul Independent Samoa a aderat la acord la 21 decembrie 2018 și l-a aplicat cu titlu provizoriu de la 31 decembrie 2018.

               (4)În urma aderării Statului Independent Samoa, din motive de securitate juridică, este necesar să se modifice acordul pentru a include această țară ca parte la acord. Modificări tehnice similare ale acordului vor fi necesare de fiecare dată când un nou stat insular din Pacific aderă la acord.

               (5)Articolul 68 din acord instituie un Comitet pentru comerț care gestionează toate aspectele necesare pentru punerea în aplicare a acordului. Este necesar ca Comitetul pentru comerț să fie împuternicit să decidă cu privire la orice modificare tehnică a acordului care ar putea fi necesară în urma aderării unui alt stat insular din Pacific.

               (6)Acordul ar trebui să fie modificat în consecință,

               ADOPTĂ PREZENTA DECIZIE:

               Articolul 1

               1.Se încheie acordul de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, pentru a ține seama de aderarea Statului Independent Samoa și de viitoarele aderări ale altor state insulare din Pacific.

               2.Textul acordului de modificare este atașat la prezenta decizie ca anexa 1.

               Articolul 2

               Președintele Consiliului notifică, în numele Uniunii, părțile la acord privind încheierea, de către Uniune, a acordului de modificare.

               Articolul 3

               Modificările acordului nu pot fi interpretate în sensul în care conferă drepturi sau impun obligații care pot fi invocate direct în fața instanțelor judecătorești ale Uniunii sau ale statelor membre.

               Articolul 4

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        Decizia Consiliului din 13 iulie 2009 privind semnarea și aplicarea cu titlu provizoriu a Acordului interimar de parteneriat între Comunitatea Europeană, pe de o parte, și statele din Pacific, pe de altă parte (JO L 272, 16.10.2009, p. 1).

                     (2)

                        JO L 333, 28.12.2018, p. 1.

                     (3)

                        JO L 287, 4.11.2010, p. 3. Acord astfel cum a fost modificat prin Acordul semnat la Luxemburg la 25 iunie 2005 (JO L 209, 11.8.2005, p. 27) și prin Acordul semnat la Ouagadougou la 22 iunie 2010 (JO L 287, 4.11.2010, p. 3).

                     (4)

                        Directive ale Consiliului pentru negocierea acordurilor de parteneriat economic cu țările și regiunile ACP [9930/02 (DG E II) HH/sg].

                     (5)

                        JO L 272, 16.10.2009, p. 2.

                     (6)

                        JO L 333, 28.12.2018, p. 1.

    ---documentbreak---

               COMISIA EUROPEANĂ
            Bruxelles, 22.6.2020
            COM(2020) 254 final
            ANEXĂ
            la
            Propunerea de Decizie a Consiliului
            privind încheierea acordului de modificare a Acordului interimar de parteneriat dintre Comunitatea Europeană, pe de o parte, și statele din Pacific, pe de altă parte, pentru a ține seama de aderarea Statului Independent Samoa și de viitoarele aderări ale altor state insulare din Pacific

               ANEXĂ

               ANEXA I

               Articolul 70 alineatul (1) din acord se înlocuiește cu următorul text:

               „(1)
                     În sensul prezentului acord, «părțile contractante» sunt Comunitatea Europeană, la care se face referire ca «CE», pe de o parte, și Papua Noua Guinee, Republica Insulelor Fiji și Statul Independent Samoa, la care se face referire ca «statele din Pacific», pe de altă parte.”.

               La articolul 80 din acord se adaugă următorul alineat (3):

               „(3)
                     Comitetul pentru comerț poate să decidă cu privire la orice modificare tehnică a acordului care ar putea fi necesară în urma aderării unui alt stat insular din Pacific.”.